पाएं अपने शहर की ताज़ा ख़बरें और फ्री ई-पेपरडाउनलोड करें
रांची। झारखंड एकेडमिक काउंसिल (जैक) ने बुधवार को मदरसा परीक्षा 2013 का रिजल्ट जारी किया। इस परीक्षा में 93.59 फीसदी परीक्षार्थी सफल हुए हैं। परीक्षा में कुल 32,563 परीक्षार्थी शामिल हुए थे। इसमें 29,747 सफल हुए हैं। गत वर्ष की तुलना में रिजल्ट में डेढ़ फीसदी का इजाफा हुआ है।
जैक सभागार में जैक अध्यक्ष डॉ. आनंद भूषण ने रिजल्ट जारी किया। गौरतलब है कि मदरसा परीक्षा का आयोजन इस वर्ष 9 से 22 अप्रैल तक किया गया था।इस मौके पर जैक अध्यक्ष ने कहा कि काफी कम समय में मदरसा का रिजल्ट जारी किया गया है। किसी भी परीक्षा का रिजल्ट समय पर जारी हो, इसके लिए जैक पूरी तरह से प्रयासरत है। इस अवसर पर जैक उपाध्यक्ष अब्दुल सुभान, सचिव सुशील कुमार राय, ओएसडी प्रदीप कुमार चौबे सहित अन्य पदाधिकारी, शिक्षक व छात्र उपस्थित थे।
मध्यमा में 96.34 फीसदी सफल
जैक ने मध्यमा परीक्षा 2013 का रिजल्ट भी बुधवार को जारी किया। इस बार इसमें 96.34 फीसदी स्टूडेंट्स सफल हुए हैं। परीक्षा में शामिल कुल 2,546 में से 2,453 स्टूडेंट्स सफल हुए हैं। इसमें 767 प्रथम, 1,463 द्वितीय और 223 तृतीय श्रेणी से उत्तीर्ण हुए।
गत वर्ष की तुलना में रिजल्ट में .40 फीसदी की गिरावट आई है। परीक्षा 9 से 17 अप्रैल के बीच हुई थी।
इंटर वोकेशनल में 89.37 फीसदी पास जैक ने बुधवार को ही इंटर वोकेशनल का रिजल्ट जारी किया। इसमें इस बार 89.37 फीसदी विद्यार्थी उत्तीर्ण हुए हैं।
परीक्षा में शामिल 998 में से 892 स्टूडेंट्स सफल हुए हैं। इसमें 437 प्रथम, 445 द्वितीय और 10 स्टूडेंट्स तृतीय श्रेणी में पास हुए। रिजल्ट में सात फीसदी का इजाफा हुआ है। 2012 में 81.94 फीसदी विद्यार्थी परीक्षा में उत्तीर्ण हुए थे। परीक्षा 15 से 18 अप्रैल के बीच हुई थी।
जैक निकालेगा न्यूज लेटर
जैक अध्यक्ष ने मदरसा रिजल्ट प्रकाशन के अवसर पर कहा कि जैक हर माह एक न्यूज लेटर जारी करेगा। जिसमें जैक से संबंधित जानकारी दी जाएगी। स्कूलों और कॉलेजों को मिलने वाली प्रस्वीकृति से लेकर अन्य निर्णय न्यूज लेटर के माध्यम से जार किया जाएगा। न्यूज लेटर में और क्या-क्या होना चाहिए, इसके लिए भी जैक अध्यक्ष ने शिक्षकों और शिक्षाविदों से सुझाव मांगा है।
मदरसा में साइंस और मैथ की भी हो पढ़ाई
जैक अध्यक्ष ने मदरसा के शिक्षकों से कहा कि वैसे मदरसा जहां अभी भी साइंस और मैथ की पढ़ाई नहीं हो रही है, वहां इसकी पढ़ाई शुरू की जाए। इसके लिए जैक अध्यक्ष ने शिक्षकों से सुझाव भी मांगे हैं। उन्होंने कहा कि मैट्रिक और इंटरमीडिएट में जिस स्तर की पढ़ाई होती है, मदरसा के भी विद्यार्थियों को वैसी ही पढ़ाई उपलब्ध होनी चाहिए। उन्होंने कहा कि इसके लिए एक कमेटी भी बनाई गई है। मदरसा शिक्षकों के साथ इस मामले में शीघ्र बैठक की जाएगी।
रिजल्ट एक नजर में वर्ग शामिल उत्तीर्ण प्रतिशत
वस्तानिया 13686 11967 87.43
फौकानिया 8399 7905 94.11
मौलवी 5096 4761 93.42
आलिम 2368 2211 93.36
आलिम ऑनर्स 2159 2071 95.92
फाजिल 855 832 97.30
कुल 32563 29747 93.59
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hne_Deva hin_Deva bho_Deva hin_Deva bho_Deva kas_Deva kas_Deva bho_Deva kas_Deva kas_Deva mai_Deva bho_Deva zho_Hant eng_Latn